Forundersøgelse til tandimplantat Ved tandimplantat behandling laver vi først en grundig forundersøgelse, hvor du sammen med tandlægen finder den bedste løsning til dig. Der bliver taget røntgenbilleder, en detaljeret behandlingsplan udarbejdes og et tidspunkt for operation aftales. Du får udleveret en recept på et antibiotikum, som skal indtages 2 timer inden operationen for at forhindre infektion. Inden operationen Inden operationen vil tandlægen lægge en effektiv og smertefri bedøvelse. Herefter skyller du munden 2 gange i 1 minut med klorhexidin. Klinikken dækkes sterilt op, patienten får hue på og der dækkes af med et sterilt grønt klæde. Tandlægen og klinikpersonalet har sterile kåber, hue, handsker, briller og mundbind på. Alt dette for at sikre en så optimal behandling som muligt. Under operationen Når alt er gjort klart påbegyndes selve operationen. Tandlægen sørger bl.a. for, at implantatet får den ønskede stabilitet (primær stabilitet), hvilket betyder, at det sidder godt fast og dermed fikseres. Når implantatet er skruet på plads og implantatkraven er på niveau med den øvrige knogle, lukkes implantatet midlertidigt. Herefter skylles det lille operationsfelt, og der lægges nogle få sting, som skal sikre en god heling af slimhinden hen over implantatet. Efter operationen Efter operationen får du en grundig vejledning i, hvordan du skal forholde dig efter operationen, og hvordan du holder mundhulen ren. Det er ikke forbundet med mange smerter, men du får smertestillende medicin med og klorhexidin, som du skal skylle med 2 gange dagligt i minimum i en uge. Cirka én uge efter operationen fjernes stingene og helingen kontrolleres. Isætning af skrue Når helingsperioden er overstået, indkaldes du til en ny og meget lille operation. Den midlertidige dækskrue, som dækker den indre skruegang, fjernes, og der skrues et ‘healing abutment’ ned i tandimplantatet. Det giver tandkødet en optimal form, så den nye tandkrone får et tandkød, som slutter flot og tæt til porcelænskronen. Afstøbning til ny krone 14 dage senere kan ‘healing abutment’et’ skrues smertefrit af, og nu kan der tages aftryk til den nye krone. Dette aftryk sendes af tandlægen til en tandtekniker, som 7-14 dage senere har en krone/ny tand eller bro klar, der passer perfekt.